
TARYBOS SPRENDIMO PROJEKTO 

DĖL SKVERO, GATVIŲ (MANTVYDO IR KITŲ) PAVADINIMŲ SUTEIKIMO IR JŲ RIBŲ BEI TARYBOS 2026-05-13 SPRENDIMO NR. 1-1815 PAKEITIMO 

AIŠKINAMASIS RAŠTAS
2026 m. liepos 9 d. 

1. Parengto teisės akto projekto tikslas ir uždaviniai
Šiame Tarybos sprendimo projekte siūloma atsižvelgus į Vilniaus miesto savivaldybės tarybos Istorinės atminties komisijos 2026 m. birželio 5 d. posėdžio protokolą Nr. 9-89/26(1.1.29E-TAR) siūloma suteikti pavadinimus bevardžiui skverui ir bevardėms gatvėms Pašilaičių ir Verkių seniūnijose, patikslinti gatvių ribas/ašines linijas Verkių ir Pilaitės seniūnijose. Patikslinamas Vilniaus miesto savivaldybės tarybos 2026-05-13 sprendimo Nr. 1-1815 ,,Dėl skvero, gatvių (Gdansko ir kitų) pavadinimų suteikimo ir jų ribų“ 3 punktas, patikslinant keičiamos Dobrovolės gatvės dalies į Marijos Rašanavičiūtės aprašymas. Buvo nurodyta, kad keičiamas Dobrovolės gatvės dalies pavadinimas yra nuo sankirtos su Kazimiero Kontrimo gatve iki sankirtos su Senuoju Gardino plentu, turi būti nuo sankirtos su Abiejų Tautų Respublikos plentu iki sankirtos su Senuoju Gardino plentu (buvusi ištrauka prie keičiamo tarybos sprendimo 3 punkto nekeičiama).
Informacija Savivaldybės interneto svetainėje www.vilnius.lt paskelbta 2026-07-13
 https://vilnius.lt/naujienos/del-skvero-gatviu-mantvydo-ir-kitu-pavadinimu-suteikimo-ir-ju-ribu-bei-tarybos-2026-05-15-sprendimo-nr-1-1815-pakeitimo 

2. Suteikti pavadinimą bevardžiui skverui Vilniaus mieste:
Pašilaičių seniūnijoje (informacija seniūnijoje paskelbta 2026-07-    );
Perkūno Oželio – paukštis kaip mitologinė būtybė Dievo Perkūno palydovas, skveras planuojamas Perkūnkiemio gyvenamajame rajone. Projekte akcentuojamas biologinės įvairovės išsaugojimas, atkuriamos natūralios buveinės, įskaitant šlapynes, ir įrengiamos pasivaikščiojimo, rekreacijos bei edukacinės zonos. Istoriškai ši vieta buvo atviri laukai ir sodybos, tad šis skveras veikia kaip „istorinė kompensacija“ – gamtos grąžinimas į urbanizacijos absorbuotą erdvę. Perkūno Oželio skveras taps ne tik žaliuoju kvėpavimo taku, bet ir simboliniu rajono inkuru, sujungiančiu baltiškąją mitologiją su šiuolaikiniais tvaraus miesto poreikiais.
Ištrauka iš projekto aprašymo - ,,Svarbi skvero koncepcijos dalis – Perkūno oželio mitologinės reikšmės įprasminimas. Skverui siūloma suteikti šį pavadinimą siekiant atkreipti dėmesį į paukštelio ryšį su pagonių dievu Perkūnu bei teritorijos pavadinimo (Perkūnkiemis) kilmę. Senovės lietuvių tikėjimu, Perkūno oželis, laikomas Perkūno palydovu, paukštelis vartydamasis bei mekendamas praneša apie artėjančias perkūnijas. Dėl šios išskirtinės sąsajos paukštis įgijo simbolinę reikšmę, kurią planuojama perteikti ir skvero lankytojams. Projektuojant skverą bus akcentuojamas biologinės įvairovės išsaugojimas ir natūralių buveinių atkūrimas. Viena iš unikalių zonų – šlapynės, kurios atspindi Perkūno oželio mėgstamas buveines ir suteikia galimybę lankytojams geriau susipažinti su tokių ekosistemų svarba. Taip pat planuojama įrengti informacinius stendus apie šlapynių ekosistemas ir gamtinės įvairovės puoselėjimą. Šis skveras taps ne tik gamtos oaze, bet ir kultūrine bei edukacine erdve, kurioje miesto gyventojai galės ne tik atsipalaiduoti, bet ir įgyti naujų žinių apie vietos gamtą ir mitologiją.“. Paminėtina, kad pavadinimas inicijuotas Perkūnkiemio gyventojų bendruomenės.
3. Suteikti pavadinimą bevardei gatvei Vilniaus mieste:
Verkių seniūnijoje (informacija seniūnijoje paskelbta 2026-07-   );
Mantvydo (arba Manvydas) – lietuvių kunigaikštis (prieš 1300 arba 1313–1315 m. apie 1342 arba 1348 m.) – Lietuvos didžiojo kunigaikščio Gedimino vyriausias (pagal Naugardo IV metraštį − jauniausias) sūnus, kunigaikščių Narimanto, Algirdo, Jaunučio, Kęstučio, Karijoto ir Liubarto brolis (T. Baranauskas ir kai kurie kt. istorikai spėja, kad Mantvydas buvo Gedimino ir jo hipotetinės pirmosios žmonos sūnus; pasak S. Rouvelo, ta spėjama pirmoji Gedimino žmona tikriausiai buvusi pagonybės išpažinėja). Iš Lietuvos metraščių ir kronikų žinoma, kad Gediminas Mantvydui buvo pavedęs (galbūt, ne vienu metu) valdyti Kernavę (arba Karačevą) ir Slanimą (miestas vakarų Baltarusijoje). Nuo XV a. pabaigos Mantvydo palikuonimis save laikė didikai Manvydai – Lietuvos Didžiosios Kunigaikštystės bajorų, kunigaikščių Gediminaičių giminė, gyvavusi XIV–XVI a. Po 1413 m. Horodlės sutarties giminei suteiktas lenkų bajorų Spicimirskių herbas „Lelija“. Kvartalo gatvių pavadinimuose vyrauja kunigaikščių vardai – Živinbudo, Žvelgaičio, Daumanto, Vismanto.
Dėl buvusios bevardės Žvelgaičio gatvės atšakos pavadinimo suteikimo, bus pakeisti  Žvelgaičio gatvės adresų numeriai 19, 21, 23, 25, 27, 29.
4. Patikslinti šių esamų Vilniaus miesto gatvių ašines linijas:
4.1. Pervalkos (Pilaitės seniūnija, informacija seniūnijoje paskelbta 2026-07-   );
4.2. Gerdenio (Verkių seniūnija, informacija seniūnijoje paskelbta 2026-07-   );

5. Šiuo metu galiojančios ir teikiamu klausimu siūlomos naujos teisinio reguliavimo nuostatos
Lietuvos Respublikos teritorijos administracinių vienetų ir jų ribų įstatymas, Lietuvos Respublikos vietos savivaldos įstatymo 6 straipsnio 27 punktas ir Lietuvos Respublikos vidaus reikalų ministro                    2011 m. sausio 25 d. įsakymu Nr. 1V-57 patvirtintas Pavadinimų gatvėms, pastatams, statiniams ir kitiems objektams suteikimo, keitimo ir įtraukimo į apskaitą tvarkos aprašas bei Valstybinės lietuvių kalbos komisijos rekomendacijos dėl gatvių pavadinimų sudarymo ir rašymo.
6. Galimos teigiamos ar neigiamos priimto teisės akto pasekmės, kokių priemonių būtina imtis, siekiant pastarųjų išvengti
Šio sprendimo pagrindu pildomas gatvių registras ir tikslinama jų apskaita. Seniūnijos ir bendruomenės iniciatyva suteikiamas pavadinimas skverui. Naujai suteikto gatvės pavadinimo teritorijoje, statant naujus pastatus/įregistruojant žemės sklypus jiems turi būti nustatomi adresai pagal esamas arba tiesiamas gatves ir pan. Pagal faktą natūroje tikslinamos esamų gatvių ašinės linijos ir keičiami adresai neatitinkantys adresų formavimo taisyklių (pavyzdžiui kai adreso objektas yra prie kitos gatvės nei jam buvo suteiktas adresas). 
7. Suderinamumas su Lietuvos Respublikos galiojančiais teisės norminiais aktais
Neprieštarauja galiojantiems teisės aktams. 
8.Priimtam teisės aktui įgyvendinti reikalingi papildomi (priimti, pakeisti) teisės aktai
Suteikus/pakeitus gatvėms pavadinimus ir nustačius jų ribas bei patikslinus esamų gatvių ribas/ašines linijas bus galima suteikti adresus esamiems ir numatomiems statyti pastatams bei esamiems žemės sklypams.
9. Biudžeto lėšų poreikis teisės aktui įgyvendinti
Gatvių/aikštės pavadinimų ir pastatų numerių lentelėms pagaminti ir iškabinti.
10. Teisės akto projekto rengimo metu gauti specialistų vertinimai ir išvados
Nėra
11. Teisės akto projekto iniciatoriai: institucija, asmenys ar piliečių įgalioti atstovai
Vilniaus miesto savivaldybės tarybos Istorinės atminties komisija bei fiziniai ir juridiniai asmenys.
12. Teisės akto projekto autoriai (rengėjai)
Žemės tvarkymo ir administravimo skyriaus Žemės administravimo ir GIS poskyrio vyriausioji specialistė Rimutė Beniulienė tel. 0 (5) 211 2474, mob. +37066452711, el. p. rimute.beniuliene@vilnius.lt
13. Priimto teisės akto nauda Vilniui ir vilniečiams
Suteikus pavadinimą skverui, gatvei bei patikslinus esamų gatvių ašines linijas bus tiksliau susisteminta gatvių registro duomenų bazė, taip pat planuojamiems žemės sklypams ar statiniams bus galima patikslinti ar suteikti naujus adresus, įregistruoti nekilnojamąjį turtą, bus įamžinta atmintina asmenybė.

PRIEDAI: 
1. Vilniaus miesto gatvių išdėstymo schemų ištraukos, 4 lapai
SUSIETA:
1. Vilniaus miesto savivaldybės administracijos Vilniaus miesto savivaldybės tarybos Istorinės atminties komisijos 2026-06-05 posėdžio protokolas Nr. 9-89/25.
2. Tarnybinis raštas seniūnijoms, dėl informacijos paskelbimą apie rengiamą Tarybos sprendimo projektą ir kitais.
3. Vilniaus miesto savivaldybės tarybos 2026-05-15 sprendimas Nr. 1-1815 ,,Dėl skvero, gatvių (Gdansko ir kitų) pavadinimų suteikimo ir jų ribų“.


Žemės	administravimo ir GIS poskyrio vedėja                                                                        Gaiva Auglienė
